Twee van polisie onder verdagtes vir menseroof(Argieffoto) Ses verdagtes, onder wie twee polisiebeamptes, is Donderdag in Johannesburg in hegtenis geneem op aanklagte van ontvoering en afpersing. Volgens kol. Katlego Mogale, woordvoerder van die Valke, het die polisie inligting ontvang oor ŉ man wat glo ontvoer is deur ŉ groep mense wat beweer hulle werk vir die Valke. Die verdagtes het na bewering vir die slagoffer gesê hy word gesoek in verband met ŉ ondersoek na geldwassery. Hulle het daarna glo R2 miljoen vir sy vrylating geëis. Die voorval is amptelik onder die Valke se aandag gebring en die verdagtes is aangekeer. Die slagoffer het ŉ sersant en ŉ konstabel – wél lede van die polisie, maar nie van die Valke nie – asook nog ŉ verdagte wat reeds gesoek is in verband met ŉ ander korrupsiesaak, geïdentifiseer as die mans wat hom ontvoer het. Die verdagtes sal na verwagting Dinsdag in die hof verskyn. Lt.genl. Godfrey Lebeya, nasionale hoof van die Valke, het diegene wat die beeld van die direktoraat wil beswadder, gewaarsku dat die direksie streng teenoor die oortreders sal optree. “Lede van die publiek moet ook weet dat beamptes nie omkoopgeld benodig om hul werk te doen nie, asook nie geregtigheid sal laat ontspoor vir omkoopgeld nie.”